정조 1년
丁酉五月十五日辰時。上御興政堂。晝講次對同爲入侍時。特進官黃景源。知事洪樂純。參贊官徐有防。侍讀官鄭志儉。檢討官尹尙東。假注書徐鼎修。記事官徐龍輔金勉柱。宗臣廣陵君烻。武臣田翊顯。左議政金尙喆。右議政鄭存謙。行兵曹判書蔡濟恭。行工曹判書具允玉。行司直徐命善。行吏曹判書鄭弘淳。行禮曹判書洪樂性。左參贊李重祜。副司直尹得養。刑曹判書張志恒。副司直李漢膺鄭一祥。司諫林蓍喆。正言沈念祖。右承旨李義翊。事變假注書林雲喆。以次進伏訖。進講春秋集傳。上讀前受音。志儉讀自公狩于郞。止責相之意。上讀新受音訖。志儉曰。刑賞。王者之操柄。而所以御天下者也。雖堯舜之聖。湯武之仁。捨此而豈可爲治乎。周之後王。若守先王之刑賞。遵而勿失。雖至今存。可也。春秋之時。王室衰微。諸候强盛。先王刑賞。掃地已盡。而夫子以杳然一身。秉天地大義。請討陳咺弑逆之罪。而尙使亂臣賊子知懼焉。況以天王之尊。克行征討。則天下孰不伏乎。蓋刑賞者。有國之本也。刑賞立。然後王室可尊。倫常可正。以今番言之。當此悶旱之時。特用廣蕩之典。非不知好生之聖德。而至於懲討一事。有不可以此而少緩也。伏望益加聖念。以嚴隄防焉。上曰。好矣。尙東曰。本文曰。謹於微。然後王德全矣。此言。好矣。傳曰。不矝細行。終累大德。苟以微細而忽之。德豈得全乎。然今此狩於郎一事。亦不可謂微矣。易曰。幾者。動之微。吉凶之先見者也。以此言之。萬幾之間。已動而未著者。方可謂微矣。又進於是。則此心隱微之際。人不知己獨知者。方爲至微底境界矣。故惟能下謹獨之工。推而及於惟幾惟康。然後王德始全矣。故程子曰。天德王道。其要只在謹獨。伏願深留聖意焉。上曰。好矣。樂純曰。上下番儒臣。旣皆仰陳。臣無所更達。而蓋國之爲國。只以刑賞也。人君若無刑賞之柄。則人心無以定。而治道無由成。其害至於人彝滅而天理斁矣。然苟求刑賞之本。則只一仁字。王者。天也。天道本仁。以生物爲心。故雖有雨露霜雪之竝用。而其本則亦莫非仁愛之意也。王者亦必以活物爲心。每當用刑之際。設有十分可罪之惡。而或求其一分可生之道。雖終至於用刑。而必以不得已之心。常存惻怛之意。使藹然好生之德。流行於桁楊桎梏之中。則可以繼天心而育萬民也。古者歐陽修之父。常見死囚。必加審愼。彼不過一命之士。而猶能如此。則況人君乎。伏願殿下。深留聖意焉。上曰。所陳甚好。當體念矣。景源曰。儒臣經筵之言。誠好矣。有防曰。臣則別無可達矣。命經筵先退。上曰。次對諸臣進前。尙喆存謙進伏曰。日間聖體。若何。上曰。一樣矣。大妃殿氣候。何如。上曰。一樣矣。惠慶宮氣候。何如。上曰。一樣矣。尙喆曰。一日二日。欲雨不雨。誠可悶迫矣。上曰。昨日則雨意甚多。而終不雨。極可悶也。上曰。遷市行於幾次乎。樂性曰。行於十一次云矣。上曰。先朝每以事之重難。不爲擧行矣。尙喆曰。以嶺伯農形狀啓觀之。可知暵乾之不甚大段矣。樂性曰。臣見庚戌年謄錄。則六月祈雨。七月得雨。而年事終至大豊矣。尙喆曰。初頭雖或暵旱。畢竟亦多有年矣。尙喆曰。堂箚第二件事。有下廟堂稟處之命矣。箚中以爲。或貪吏侵漁。轉成謬例。或徭役偶加。仍同常賦。或軍額偏廣。或還穀不均。若此等類。爲其國弊。而守令因襲。不能變通。小民怨苦。無以自達。宜命廟堂另爲行會。使各邑守令聚會父老。詢其疾苦。而列錄該邑民戶幾何。兵額幾何。田結幾何。穀數幾何。常供上納幾何。格外徵斂又幾頂名色。而附論其爲弊者何事。旣係謬例。則雖甚不法。許其自首。而俾勿隱諱。一一具報于道臣。道臣又論列一路之通弊。竝與各邑所報。上于廟堂。然後殿下。與廟堂之臣。參量講究。可以蠲減者蠲減之。可以變通者變通之。而若徭役軍丁還穀之屬。用朱子所謂類會均節之法。使無偏重之患爲辭矣。今此所論。語多切中。就其中。豈無可矯者乎。分付道臣。逐端査實。自本道。可以使宜變通者。從長釐正。不可不登聞朝家者。出意見。使之狀聞後。稟處。何如。上曰。依爲之。出擧條尙喆曰。司諫趙尙鎭上疏。有下廟堂稟處之命矣。疏中以爲。關東流民之來聚京城。彷徨道路者。實由於守土之臣。不能竭力賙賑之故也。民戶流散最多邑守令。査實論責。先大王朝。或値凶荒。流民之來在都下者。給糧還送本土。所到各邑。亦令支給還送。俾得安頓。今亦一遵舊例。使之各還故土。而仍又另飭賑邑守令及道臣接濟安集事爲請矣。分付京兆。使五部一一査出。則關東十一邑流民之來在都下者。爲二百六十餘名之多。而或有數年前來接者。或有昨今年來接者。而渠輩旣得住着。不願還歸。則勢難强令逐送。令京兆一竝招集。若其欲歸未歸者。自該廳考例給糧。使之各還本土。俾得安集接濟之意。申飭道臣及守令。至若各邑流民。雖或多寡之不同。當此賑事未畢之時。許多守令。有難一一論責。今姑安徐。使之益盡其善後之政。得免畢竟罪責之意。分付。何如。上曰。依爲之。出擧條尙喆曰。此平安監司徐命膺狀啓也。枚擧順天郡守李潤謙報牒以爲。本郡失火。民家延燒。爲一百二十一戶。失火民人等處。會付耗穀題給事。請令廟堂稟處矣。失火民人處。以會穀。依狀請分等考例題給。至於燒燼穀物蕩減。烟燻穀改色。偸食穀物罪人等。照法科斷事。令該曹攸司稟處之意。分付。何如。上曰。依爲之。出擧條尙喆曰。頃以統營漁稅事。査問本營矣。卽見所報。則以爲右沿漁箭許屬之後。因物力之難辦。只於熊川境防簾三處巨濟地漁條三處。抄擇設施。而昨年所費物力。則租爲三百九十石。錢爲二千三百十兩。來冬條簾物力之經紀。亦至於七百餘金。而六處所得漁利。則猶不滿五百緍。此所謂得不稱失。當初許屬。旣出於爲軍民接濟。故設簾處傭隷軍民。則可謂一分聊賴之資。而以昨年各處漁稅言之。上納餘贏。果爲一千四百兩。以此數。欲報其萬一。而稅歸各邑。依前巡勘。其所費了。已無可論。參量處分爲辭矣。今見査報。則所謂設簾條。不過兩邑各三處。數雖不少。朝家若欲革罷。則何可因循置之乎。但所費者。爲三千餘金。所得。不過四百餘兩。該營之空失本錢。終不可不念。新統制使。旣已赴任。其所區處之道。參量事勢。使之論理狀聞後稟處。而昨年漁稅餘剩之一千四百兩。稅歸各邑。依前巡勘云者。事極怪訝。果是本營當推者。則一體査啓之意。分付。何如。上曰。依爲之。出擧條尙喆曰。當此悶旱之時。兩南守令。因一司未及署經。尙未下直云。在前如此之時。亦有除一司署經發送之例。使之當日辭朝。何如。上曰。依爲之。出擧條尙喆曰。吏兵判言於臣曰。庶類事。先正名分。然後更當磨鍊云矣。上曰。何以爲之。則好耶。尙喆曰。聞外間物議。則其中良賤及代數。亦爲分排定式。然後可以爲之云矣。濟恭曰。一名旣賤。則更何良賤之可分。而其中又生層節。則恐致紛拏矣。重祜曰。良賤若分。則必有紛雜矣。濟恭曰。至於遐遠鄕曲之人。何以知其良賤乎。命善曰。渠輩婚媾。則有良賤分揀云矣。上曰。不分良賤。則其中。亦豈無混雜稱冤之類。而至於鄕曲之人。有難分別。此亦可慮矣。尙喆曰。臣等相議節目。當於後次對。稟定矣。上曰。吏兵曹窠闕。將何以磨鍊耶。弘淳曰。分館定然後。可以分排矣。尙喆曰。文則三曹。蔭則至郡守或府使。似好矣。上曰。別軍職。亦多爲府使者矣。命善曰。不但別軍職。醫官亦多爲之矣。濟恭曰。兵批則至中樞經歷虞候中軍等職。恐無妨矣。上曰。初入仕。何以爲之乎。弘淳曰。姑未定矣。濟恭曰。兵批則部將守門將可合矣。上曰。鄕等知之乎。肅廟朝。常誦孝廟下敎。而申戒諸將曰。古之將臣。常着角脂於母指。角與肉相合無㾗。今之將臣。竝與射藝而廢之。極爲慨然爲敎矣。存謙曰。入侍時。着角脂。自是古規矣。上曰。此後兵判。依受敎着角脂。可也。濟恭曰。只將臣着之乎。上曰。武臣一竝着之。可也。上曰。以軍服事言之。長廣制度。大違古規。至於狹袖團樞紅袖決拾等制。今則蕩然無餘。此不可不先從將臣。躬自導率。然後可以復舊矣。志恒曰。今因言端。敢達矣。軍服古制。袖口狹窄。不用決拾。而便於放射。長則纔過膝下。後幅團樞限於腰下。以便騎馬。亦不敢以純色。及單衣袖。必皆紅色。作爲軍威。武臣。或多常着角脂者矣。今則雖佩筒介。亦不着角脂。有違法意。着貼裏而侍衛。及在陣中者。必決拾於袖裏矣。今不知有此例。自兵曹。知委復舊。而至於各色軍服及紅袖。姑待從吉時。似好矣。濟恭曰。臣於先朝見之。將臣皆爲常着角脂。雖入侍之際。不敢暫時脫下。今則此法。亦廢而不行。至於軍服。嘗於春塘侍射之時。故相臣趙顯命。以告箭宣傳官之所着軍服太長。事甚可駭爲奏。其時宣傳官等。皆換着短服之狀。臣亦目擊矣。今則武臣軍服。幾欲曳地。袖口紅色。亦皆廢閣。甚非古制。此後各別申飭。似好矣。上曰。依爲之。出擧條上曰。軍服制度。雖難一時猝改。待前頭吉服時。一依刑判所奏。申飭角脂。兵判及諸將臣入侍之際。不敢解奪之意。亦爲申明。可也。上曰。先大王。五十年常御團樞衣龍袍。內亦御草綠衣。此可見聖意之攸在也。弘淳曰。大政隔月。當爲儲窠。而郡守以上窠。則京職可擬之人。每患苟艱。雖非啓請邑限。都政前。以限滿守令。勿拘純望。通融備擬。雖値口傳。一體擧行。已成近例。今亦依此爲之。何如。上曰。依爲之。出擧條樂純曰。義烈宮折受金海星州慶州等三邑田土量內量外。更令査啓矣。該道狀聞。日昨來到。而此俱是量內漏卜査得者。非量外加耕云。旣非量外。不可仍置。竝還屬公家爲宜。敢此仰達。上曰。依爲之。出擧條樂純曰。太倉頒祿之規。極爲胡亂。故其中弄奸下吏。臣略略捉治。其餘逃躱者。方送捕廳推捕矣。自今爲始。各該司。無論軍職實職雜職。當朔受祿人職姓名。修成冊趁卽修報本曹。與該倉頒祿文書。相與考準。則庶可無疎漏之弊。以此出擧條。分付各該司。何如。上曰。大臣之意。何如。尙喆曰。頒祿之際。果不無奸弊。依戶判所奏施行。則誠好矣。上曰。依爲之。出擧條樂純曰。太倉受祿諸人中。有名在合啓之人。其在國體。不可循常頒給。從今以後。置之爲宜。何如。上曰。大臣之意。何如。尙喆曰。其在國體。誠如戶判之言矣。上曰。依爲之。出擧條濟恭曰。文兼多窠。而擬望甚爲苟艱。玉堂亦少無故人。何以爲之乎。上曰。今故定式之前。鄕須從便擇差。可也。志恒曰。戶判。俄以頒祿時弄奸人。令捕廳推捕事陳達。而聞其元犯。逃匿江外。捕廳校卒。例不得出十里外。故尙未捕捉。以此草記。亦涉猥瑣。不得擧行。今出言端。不可不一番。稟定矣。上曰。大臣之意。何如。尙喆曰。至於鞫廳罪人。則固無可論。而其他等事。分其輕重而草記。似無妨。若於尋常之事。皆爲出使。則爲弊甚多。決不可許矣。上曰。十里外不得出使。此旣先王朝定奪。則今豈敢遞改耶。若於江之左右邊。明知盜賊所在。則暫爲往捕。有何不可耶。從便爲之。可也。志恒曰。至於重大之事。則當有闊狹於其間乎。尙喆曰。若用闊狹。則往來外方。稱以捕卒。必多弊矣。存謙曰。此專在於主將威令之如何。而出使則決不可爲矣。上曰。予恃捕將。果何如。而聞近來都城內外。竊發盛行云。此何故也。捕廳校卒之差出。專不擇取而然矣。志恒曰。伏承下敎。不勝惶恐。而近來捕校。絶無可差之人。只以江上閑氓禁軍雜類差出。故推捕等節。自不如前矣。尙喆曰。近來竊發。種種有之。而捕廳。一不推捉。是可怪也。志恒曰。非但校卒之不如前。盜若一渡漢江。則捕廳。不敢爲推捕計故然矣。存謙曰。主將若有威令。則校卒。焉敢不盡力乎。三軍易失。一將難得。此專在主將威令之如何矣。臣曾見張鵬翼爲捕將時。若過鐘樓。則人皆隱避矣。號令如此。故凡於捕盜之時。無不百發百中。志恒曰。臣方帶捕將。今因言端。敢此仰達矣。校卒巡邏。與各處差役。比前倍蓰。而巡邏一牌之卒。多不過三名。或只一二名。而各宮各司宰相三司家巡報之處。亦倍於前。不能及時報告。勢也而各處推治。比比有之。此亦爲難堪之一端。自今以後。依前定式施行。何如。上曰。依爲之。出擧條尙喆曰。以習陣言之。各軍門一月三次。而不爲炊飯。故軍兵。多有饑餓者云矣。命善曰。渠輩亦以炊飯爲弊矣。上曰。主將若晨出早罷。則豈至饑乏耶。命善曰。禁營則待入直軍出來後爲之。故自致日晩矣。志恒曰。習陣之際。亦多節次矣。上曰。不必待入直軍出去而爲之。無妨矣。命善曰。然則軍兵太少。不成貌樣矣。上曰。必以早出爲期。可也。蓍喆念祖曰。請大靜縣爲奴罪人金壽賢更令王府。設鞫嚴問。依律處斷。上曰。不允。措辭見上請旌義縣荐棘罪人尹泰淵。亟令王府。設鞫嚴問得情。快正王法。上曰。不允。措辭見上請爲奴罪人河翼龍金重得。亟命王府。設鞫得情。快正王法。措辭見上上曰。不允。請海南縣定配罪人李弘濟。亟令王府。設鞫嚴問措辭見上上曰。不允。請海南縣竄配罪人金載順。亟令王府。設鞫嚴問。措辭見上上曰。不允。蓍喆念祖曰。慶興府安置罪人睦祖煥。渠旣以出入逆家納招。則論其負犯。固不可輕易量移。放逐罪人鄭遠達。雖是狂易。旣爲逆謙之至親。放逐罪人李俊永。是養厚之狎客。與李鎭常竝稱。珍島郡定配罪人閔百奮。乃恒簡之親屬。與賊徒交密。此俱不可全然放釋。請亟收安置罪人睦祖煥量移之命及放逐罪人鄭遠達李俊永。島配罪人閔百奮放送之命。以嚴隄防。上曰。不允。蓍喆念祖曰。機張縣竄逐罪人朴宗岳。旣以左右麟謙親密養泰。被論竄屛。則其枉嚴防之道。亦不可輕易放釋。請寢竄逐罪人朴宗岳放釋之命。上曰。不允。蓍喆念祖曰。朴宗集之罪。可勝誅哉。筵席記事。關係甚重。雖尋常說話。惟當書之惟謹。而況伊日上下酬酢。所關何等重大。乃敢惟意刪去。全沒事實。麟賊不道之說。不但不書。先大王懇惻之敎。亦不載錄。屢度詢問之下。敢以不得聞彌縫。及承改修之命。又以不敢强書抵賴者。究厥心腸。直一麟賊之影子也。其終始漫漶曲護凶逆之狀。綻露無餘。當此鋤治黨與之日。此等凶孽。不可以人微官卑。但施薄竄而止。請竄配罪人朴宗集。爲先絶島安置。上曰。非渠所自爲之事。不過聽其指使而然。不允。蓍喆念祖曰。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其罪負。至爲深重。則向者近地移配。已失太寬。今此收殺之命。雖出於憫旱之聖意。乍允旋收。不但處分之容易。輕先放釋。實慮隄防之漸乖。臣等謂亟寢遠竄罪人韓翼謩金吾草記勿施之命。宜矣。上曰。不允。蓍喆念祖曰。付處罪人金相福。以天生妖邪之性。具萬古宵小之行。斷其平生。直一鳳漢之影子也。蝨附狐媚之態。人不忍正視。趍勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其心腹爪牙。指忠爲逆。指逆爲忠。嫉視士流如復私讎。直與麟謙恒簡輩。腸肚相連。打成一團。其居相職也。薦剡取捨。先承鳳漢之風旨。又聽麟謙之指揮。使賊勢鴟張。凶謀益肆者。皆相福之所贊助。而昨冬徐命善疏出之後。宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。至下中官拿鞫之聖敎。雖其成名還寢。而相福之包藏禍心。昭然難掩。若翔雲之換父易祖。乃人倫之大變。而相福。實自主張。滅絶天常。萬戮難逭。而畢竟雲賊之妖惡。亦出於相福之釀成。以雲招中疏草一本。送于領府事云云觀之。其爛漫和應。灼然可知。逆雲旣已伏法。而相福獨爲晏然者。揆以王章。寧有是理。今以筵話傳說。論相福之罪者。眞是緦功之察耳。且麟謙雲諸賊。亘古所無之惡逆。而拘於平法之新令。孥戮之典。不得快施。輿情之憤鬱。去而愈激。況相福。本以洪家之人。與此三賊。凶謀祕計。無不參涉。則凡厥罪犯。至深且重。當初近移。已失太寬。而今雖以憫旱疏釋之聖意。遽降徑先收殺之命。乍允旋收。已咈輿情。宜加反釋。有乖王法。非但處分之不宜容易。實慮隄防之從此漸乖。臣等謂亟寢遠竄罪人金相福金吾草記勿施之命。宜矣。上曰。不允。蓍喆念祖曰。臣等言議巽軟。知識魯莽。今當另擇之日。耳目重任。自知不稱。而當此憫旱憂勤。懲討方張之日。他不暇顧。冒沒登筵。而新啓所懷。俱是擧國之公議。故有所論請矣。及承批旨。皆未蒙允許。此莫非臣等人微言輕。不能見孚於君父之致。其何可晏然於臺次乎。請命遞斥臣等之職。上曰。每每以不允二字避嫌。則逐日前啓。將無可已之日。臺臣不已疲乎。批答亦甚勞矣。勿辭亦勿退待。蓍喆念祖曰。臣等不但臺體之生疎。今以所懷仰請者。便同初發之論。與他有異。故及承靳允之批。有所引避矣。誨責備至。辭旨諄勤。此莫臣等處事疎忽之致。其何可一刻晏然於臺次乎。請命遞斥臣等之職。上曰。不允於所懷。則不可不避嫌乎。勿辭亦勿退待。上謂樂純曰。稅船皆來到乎。樂純曰。今年則盡爲順泊。誠可幸也。上曰。各宮房免稅節目。見之乎。此是先朝之所欲行者也。今則節目雖成。旣令戶曹捧納。則導掌輩。無所藉乎。故其間亦不無弊矣。卿須知此。善爲擧行。可也。樂純曰。此是聖上盛德事也。臣見湖南伯書。則以爲今番釐正後。南民大蒙惠澤云矣。苟利於民。雖有些少弊端。何足恤乎。臣在湖西時。熟知導掌之弊矣。上曰。大頭腦旣好。則節目間小小弊端。亦何害之有。上曰。未下直守令。一司除署經。當日辭朝。出榻敎命退。諸臣以次退出。